ข้อบังคับ ออกตามความในกฎอัยการศึก พ.ศ.2457 (ฉบับที่ 5)
ข้อบังคับ
ข้อบังคับ
ออกตามความในกฎอัยการศึก พ.ศ. ๒๔๕๗
(ฉบับที่ ๕)[๑]
 

เพื่อให้การปฏิบัติราชการในภาวะสงครามดำเนินไปด้วยความก้าวหน้าและให้ข้าราชการเอาใจใส่ระมัดระวังกิจการในตำแหน่งหน้าที่ของตนเป็นพิเศษยิ่งขึ้น ทั้งนี้ เพื่อให้ราชการได้ประโยชน์อันเหมาะสมกับเหตุการณ์ในการดำเนินการยุทธสงคราม

อาศัยอำนาจตามความในมาตรา ๑๗
แห่งกฎอัยการศึก พ.ศ. ๒๔๕๗ ผู้บัญชาการทหารสูงสุดออกข้อบังคับเกี่ยวกับการปฏิบัติหน้าที่ราชการไว้
ดังต่อไปนี้

ข้อ ๑ ข้าราชการทุกคนจักต้องเอาใจใส่ปฏิบัติการงานในหน้าที่ของตนให้เรียบร้อยครบถ้วนและโดยมิชักช้า
การงานใดแม้จะมิใช่เป็นการงานในหน้าที่โดยตรงก็ตาม
หากสามารถช่วยปฏิบัติซึ่งกันและกันได้ก็ให้ช่วยกันปฏิบัติให้ลุล่วง

ข้อ ๒ ข้าราชการผู้ใดละเลยไม่ปฏิบัติการงานของตนให้เรียบร้อยครบถ้วน
ทันเวลา หรือไม่ช่วยเหลือปฏิบัติราชการของเพื่อนข้าราชการในเมื่อสามารถช่วยได้ ข้าราชการผู้นั้นกระทำผิดวินัยอย่างร้ายแรง
และจะถูกสั่งให้ปลดออกจากประจำการ หรือไล่ออกจากราชการทันที

ข้อ ๓ ถ้าปรากฏว่ามีข้าราชการผู้ใดกระทำผิดวินัยตามข้อ
๒ ให้เจ้ากระทรวงซึ่งข้าราชการผู้นั้นสังกัดอยู่รายงานต่อผู้บัญชาการทหารสูงสุด ซึ่งจะได้พิจารณาสั่งการตามควรแก่พฤติการณ์

ทั้งนี้ ตั้งแต่บัดนี้เป็นต้นไป


กฎให้ไว้ ณ วันที่ ๕ มกราคม พุทธศักราช ๒๔๘๕
จอมพล ป. พิบูลสงคราม
ผู้บัญชาการทหารสูงสุด












































สุกัญญา/ผู้จัดทำ
๙
เมษายน ๒๕๕๓
นฤดล/ตรวจ
๑๕ พฤศจิกายน ๒๕๕๓

[๑]
ราชกิจจานุเบกษา เล่ม ๖๐/ตอนที่ ๓/หน้า ๑๖๑/๑๒ มกราคม ๒๔๘๖